Ülemiste keskuses on avatud kollaažinäitus „Vana mets on nagu muinasjutt“, millega lapsed tuletavad linnaruumis toimetavatele täiskasvanutele meelde, kui väärtuslikud on meie vanad ja elurikkad, ent haruldaseks jäänud metsad.
Kollaažinäitus on korraldatud Eestimaa Looduse Fondi (ELF) algatuse “Mets tahab vanaks elada” raames. Näitusele koguti töid üle-eestilisel konkursil, mille eesmärk oli panna lapsed koos juhendajaga vana metsa elanike, eripärade ja väärtuste peale mõtlema. Kokku saabus konkursile üle 160 fantaasiarikka töö, millega saab tutvuda virtuaalnäitusel, valik töödest on kevade lõpuni üleval Ülemiste keskuse pea-aatriumis.